b'\n_START_ARTICLE_\nArekipos departamentas\n_START_SECTION_\nIstorija\n_START_PARAGRAPH_\nArcheologiniai radiniai liudija, kad Arekipos departamentas gyvenamas jau 8000 met\xc5\xb3. Pirmoji \xc4\x8dia suklest\xc4\x97jo Vario kult\xc5\xabra, v\xc4\x97liau juos pakeit\xc4\x97 \xc4\x8curajono kult\xc5\xabros \xc5\xbemon\xc4\x97s, o \xc5\xa1iauriniuose sl\xc4\x97niuos vykst\xc4\x97si \xc4\x8cukibambos kult\xc5\xabra. Pasak ink\xc5\xb3 legendos, Arekipos miest\xc4\x85 \xc4\xafk\xc5\xabr\xc4\x97 ketvirtasis inka Maita Kapakas. Nors jis su daugeliu \xc5\xbemoni\xc5\xb3 persik\xc4\x97l\xc4\x97 \xc4\xaf kit\xc4\x85 viet\xc4\x85, buvo dalis nor\xc4\x97jusi\xc5\xb3 pasilikti. Nuo to kilo miesto pavadinimas\xc2\xa0\xe2\x80\x93 ari qipay ke\xc4\x8duj\xc5\xb3 kalba rei\xc5\xa1kia \xe2\x80\x9etaip, pasiliksime\xe2\x80\x9c. Konkistos laikotarpiu \xc4\xafkurta daugelis miest\xc5\xb3.\n_START_SECTION_\nGeografija\n_START_PARAGRAPH_\nDid\xc5\xbei\xc4\x85j\xc4\x85 teritorijos dal\xc4\xaf u\xc5\xbeima And\xc5\xb3 kalnai ir vulkanin\xc4\x97s plynauk\xc5\xa1t\xc4\x97s, kertamos gili\xc5\xb3 kanjon\xc5\xb3 (j\xc5\xb3 tarpe\xc2\xa0\xe2\x80\x93 giliausias pasaulyje Kolkos kanjonas). Departamente yra keletas ugnikalni\xc5\xb3\xc2\xa0\xe2\x80\x93 Misti, \xc4\x8ca\xc4\x8danis, Pik\xc4\x8du Pik\xc4\x8du, Mismi, Solimana ir Koropuna (6305\xc2\xa0m\xc2\xa0\xe2\x80\x93 auk\xc5\xa1\xc4\x8diausia departamento vieta), taip pat i\xc5\xa1kilusios Ampato, Ualkaualkos vir\xc5\xa1ukaln\xc4\x97s. Pakrant\xc4\x97se vyrauja plynauk\xc5\xa1t\xc4\x97s ir kopos, charakteringos Arekipos dykumoms. Netoli kranto yra nedidel\xc4\x97s Orniljoso, Blankos, Kaskos ir Saragosos salos. Up\xc4\x97s priklauso tiek Ramiojo vandenyno, tiek Amazon\xc4\x97s baseinams; svarbiausios\xc2\xa0\xe2\x80\x93 Okonija, Jauka, Kamana, Kilka. Did\xc5\xbeiausi e\xc5\xbeerai\xc2\xa0\xe2\x80\x93 Mururukos ir Salinaso lag\xc5\xabnos.\n_START_SECTION_\nEkonomika\n_START_PARAGRAPH_\nArekipos departamentas\xc2\xa0\xe2\x80\x93 pietin\xc4\x97s Peru ekonominis centras. Auginami apelsinai, ry\xc5\xbeiai, svog\xc5\xabnai, alyvuog\xc4\x97s, \xc4\xafvair\xc5\xabs vaisiai. Avi\xc5\xb3, galvij\xc5\xb3, alpak\xc5\xb3 auginimas. Yra svarb\xc5\xabs vario (Sero Verd\xc4\x97je), sidabro (Kailjomoje), gele\xc5\xbeies (Akari) telkiniai. Maisto (pieno, alaus, \xc5\xa1okolado, g\xc4\x97rim\xc5\xb3), cemento, tekstil\xc4\x97s, odos pramon\xc4\x97. Pagrindin\xc4\x97 \xc4\x8carkani hidroelektrin\xc4\x97 yra ant \xc4\x8cili up\xc4\x97s.\n_START_SECTION_\nTurizmas\n_START_PARAGRAPH_\nArekipos departamentas yra vienas svarbiausi\xc5\xb3 pietin\xc4\x97s Peru turistini\xc5\xb3 centr\xc5\xb3. \xc4\x8cia turistus traukia Misti ugnikalnis, senoviniai mal\xc5\xabnai (Sabandijoje), terminiai \xc5\xa1altiniai (Juroje), andal\xc5\xabzi\xc5\xa1ko tipo al\xc4\x97jos (Janavaroje), Kolkos kanjonas su stulbinan\xc4\x8diais kondor\xc5\xb3 skryd\xc5\xbeiais. Taip pat svarb\xc5\xabs turistiniai objektai yra Toro Muerto petroglifai, Kotavasi kanjonas, kolonijinis Arekipos miestas, Ugnikalni\xc5\xb3 sl\xc4\x97nis (Valle de los Volcanes) su 80-\xc4\x8dia nedideli\xc5\xb3 ugnikalni\xc5\xb3, sukurian\xc4\x8di\xc5\xb3 M\xc4\x97nulio peiza\xc5\xbe\xc4\x85, Lagunas de Mej\xc3\xada nacionalinis draustinis, kurime saugojama vandenyno pakran\xc4\x8di\xc5\xb3 gamta, Sumbajaus urvas su paleolito laik\xc5\xb3 radiniais, Piedras de Imata suakmen\xc4\x97j\xc4\x99s mi\xc5\xa1kas.'